text: Borgmestre tjener stort på at bijobbe
  13 oktober 2013 kl. 08.33
  Hovedparten af landets borgmestre tjener kassen på at bijobbe.
  82 af landets 98 borgmestre nøjes ikke med borgmesterlønnen. De har godt betalte bijobs, skriver Politiken søndag.
  Den socialdemokratiske borgmester i Rødovre Erik Nielsen er den, der scorer mest.
  Han tjener 741.138 kr. udover sin borgmesterløn.
  Nummer to på listen er den socialdemokratiske borgmester i Aalborg Henning G. Jensen med 593.432.
  Nummer tre er den konservative Jørgen Glenthøj på Frederiksberg med 508.486.
  På fjerdepladsen er Johnny Søtrup (V) fra Esbjerg, der udover sin borgmesterløn hæver 489.000 årligt.
  Fra Sampension, hvor han er bestyrelsesformand, får han 219.000.
  Han er også bestyrelsesformand for Musikhuset i Esbjerg. Det giver 75.000.
  At sidde i KL's bestyrelse giver ham 60.000.
  Det samme giver bestyrelsesposten i Udbetaling Danmark, mens bestyrelsespladsen i Esbjerg havn giver 45.000.
  Endelig får han 30.000 for at være medlem af KL's Løn- og Personaleudvalg, skriver Politiken.
  Forskere mener, at borgmestrenes bijobberi kan være til skade for det lokale demokrati.
  - Når borgmesteren er selskabets mand, risikerer man for meget bundlinjetænkning, og det er ikke godt for demokratiet. Borgmesteren varetager en snæver erhvervsinteresse som formand, og dermed kommer byens fællesskabs interesse ikke nødvendigvis i forreste række længere.
  - Så kan det i stedet være entreprenører eller andre dele af erhvervslivet, der tages hensyn til, siger lektor og samfundsforsker Johannes Andersen fra Aalborg Universitet til Politiken.
  